Visa กางสถิติพบคนไทยถึง 90% เล็งใช้ Virtual Bank
Visa กางข้อมูลทัศนคติการชำระเงินของผู้บริโภคประจำปีของวีซ่า พบผู้บริโภคชาวไทย 90% สนใจใช้บริการธนาคารเสมือนจริง  (Virtual Bank) มี 3 บริการตัวท็อปคือ ฝาก/ถอน โอนเงิน และจ่ายเงิน
14 มี.ค. 2566

จากการศึกษาเรื่องทัศนคติการชำระเงินของผู้บริโภคประจำปีของวีซ่า (Visa Consumer Payment Attitudes Study)  ซึ่งจัดทำขึ้นเป็นประจำปีทุกปี เพื่อให้เข้าใจถึงพฤติกรรมการใช้จ่าย และทัศนคติของผู้บริโภคชาวไทยให้ดียิ่งขึ้นนั้น พบว่ามากกว่าสี่ในห้าของผู้ตอบแบบสอบถาม (85%) มีความพยายามที่จะใช้จ่ายแบบไม่พึ่งเงินสด โดยมากกว่าหนึ่งในสาม (36%) ปรับไปใช้ชีวิตประจำวันโดยไม่พึ่งเงินสดได้นานกว่าหนึ่งสัปดาห์
ซีรีน เกย์ ผู้จัดการวีซ่า ประจำภูมิภาคเอเชียตะวันออกเฉียงใต้ เปิดเผยว่าการชำระเงินแบบดิจิทัล ได้กลายเป็นส่วนหนึ่งในชีวิตประจำวันของผู้บริโภคในไทยมากขึ้น อย่างไรก็ตามยังเห็นโอกาสอีกมากในการทำให้การจ่ายและรับชำระเงินแบบดิจิทัลเป็นเรื่องที่ทุกคนเข้าถึงได้ ตลอดจนสร้างประสบการณ์ใหม่ ๆ ให้กับผู้ใช้ดิจิทัลแบงก์กิ้ง และคิดค้นวิธีการให้ผู้บริโภคทำธุรกรรมทางการเงินได้สะดวก รวดเร็ว และปลอดภัย ในทุก ๆ ที่และทุกเวลาจากการศึกษาพบว่า กิจกรรมที่ผู้บริโภคสนใจเกี่ยวกับเวอร์ชวลแบงก์มากที่สุด คือ พวกเขาสามารถฝากและถอนเงินได้ (72%) การโอนเงินให้กับครอบครัวและเพื่อน (67%) และการชำระค่าสาธารณูปโภคต่าง ๆ  (64%)
แม้จะมีข้อดีมากมาย อย่างการใช้บริการได้ตลอดเวลาและมีค่าใช้จ่ายที่ต่ำกว่า แต่ผู้ตอบแบบสอบถาม มากกว่าสามในห้า (65%) ระบุว่าจะเลือกใช้บริการธนาคารทั่วไปเป็นบัญชีหลักมากกว่า เนื่องจากการบริการที่ดี ประสบการณ์การใช้บริการ และความน่าเชื่อถือที่ธนาคารเหล่านี้มอบให้กับลูกค้า
เมื่อพิจารณาด้านพฤติกรรมการใช้จ่ายแบบไร้เงินสดนั้น มากกว่าครึ่งของผู้ตอบแบบสอบถาม (55%) กล่าวว่าพวกเขาถือเงินสดน้อยลง ซึ่งเหตุผลสามอันดับแรก ได้แก่ การใช้ระบบชำระเงินแบบไร้สัมผัส หรือคอนแทคเลสที่เพิ่มสูงขึ้น (59%) สามารถเข้าถึงบริการเบิกถอนเงินสดได้สะดวก (47%) และมองว่าการชำระเงินในรูปแบบดิจิทัลเป็นทางเลือกที่ปลอดภัย ในแง่สุขอนามัยมากกว่า (45%)
นอกจากนี้ ผู้ตอบแบบสอบถามส่วนใหญ่ (71%) เชื่อว่าประเทศไทยสามารถเป็นสังคมไร้เงินสดได้ภายในปี 2573 โดยหมวดการใช้จ่ายอันดับแรก ๆ ที่จะเป็นแบบไร้เงินสดเต็มรูปแบบคือ การชำระค่าสาธารณูปโภคและบริการต่าง ๆ (53%) การชำระเงินที่ร้านสะดวกซื้อ (53%) และการชำระเงินในซูเปอร์มาร์เก็ต (49%)
ขณะที่การชำระเงินแบบไร้สัมผัส หรือคอนแทคเลส กำลังเป็นที่นิยมมากขึ้นในประเทศไทย โดยจากผลสำรวจพบว่ามากกว่าเก้าในสิบ (92%) ของผู้บริโภคชาวไทยสนใจที่จะใช้จ่ายด้วยวิธีนี้  โดยปัจจุบันนี้ระบบขนส่งมวลชนหลายรูปแบบในกรุงเทพฯ รับชำระค่าโดยสารผ่านบัตรเครดิตแบบแตะเพื่อจ่าย และประมาณหนึ่งในสามของชาวไทย (32%) ชำระค่าโดยสารด้วยวิธีนี้ทั้งนี้ด้วยความแพร่หลายของเทคโนโลยี และนวัตกรรมด้านการชำระเงิน จึงเป็นเรื่องสำคัญที่ทาง Visa ร่วมงานกับลูกค้า เพื่อสร้างสรรค์นวัตกรรมการชำระเงินที่ตอบโจทย์ความต้องการของผู้บริโภค และผู้ประกอบการ 
ด้วยหวังว่าผลการศึกษานี้จะช่วยให้ภาคธุรกิจ  รวมทั้งอุตสาหกรรมการชำระเงินในประเทศไทยสามารถปรับตัวให้เข้ากับเทรนด์ที่เปลี่ยน และสร้างโอกาสที่ตอบสนองความต้องการของผู้บริโภคมากขึ้น รวมทั้งสนับสนุนให้ประเทศไทยก้าวสู่การเป็นประเทศที่เป็นดิจิทัลยิ่งขึ้นได้